|  |  |
| --- | --- |
| Stortingets justiskomité  justis@stortinget.no |  |
|  |  |
|  |  |
|  |  |
|  | Vår fil: B16-HSR005 |
|  | Vårt Arkiv: Fagpolitisk 40 |
|  | Saksbehandler: Heidi Sørlie-Rogne |

Oslo 17. oktober 2016

**Statsbudsjettet 2017 – Kapittel 470 Rettshjelp**

Funksjonshemmedes Fellesorganisasjon (FFO) vil med dette gi våre kommentarer til Prop. 1 S (2016-2017), kapittel 470, post 01 og kapittel 472, post 70.

**FFOs tilrådning**

* FFO ber komiteen foreslå å utvide rettshjelploven
* FFO ber komiteen presisere og sørge for at ved oppmyking av dispensasjonspraksis fra inntektsgrensen må reell betalingsevne legges til grunn
* FFO ber komiteen sørge for at egenandelen for fri rettshjelp ikke heves til åtte ganger salærsats
* FFO ber komiteen sørge for at endringen i barneerstatningsloven om standardisert inntektstapserstatning til barn trer i kraft.

**Rettshjelploven**

Fri rettshjelp er en viktig rettssikkerhetsgaranti og velferdsgode. Ordningen skal sikre at den enkeltes inntekt og formue ikke blir avgjørende for om rettssikkerheten blir ivaretatt. FFO mener, i likhet med en rekke andre organisasjoner[[1]](#footnote-1), at ordningen ikke i tilstrekkelig grad ivaretar formålet.

Det er positivt at regjeringen foreslår å utvide adgangen til fri rettshjelp til pasienter i tvungent psykisk helsevern ved klage over vedtak om behandling uten samtykke. Det er imidlertid behov for ytterligere utvidelse.

FNs menneskerettskomité har kritisert rettshjelpsordningen for å være for snever[[2]](#footnote-2). Artikkel 13 i FN-konvensjonen om rettighetene til mennesker med nedsatt funksjonsevne (CRPD) pålegger staten å sikre at mennesker med nedsatt funksjonsevne har *effektiv tilgang til rettssystemet på lik linje med andre.*

Den alternative rapporten fra sivilt samfunn til FN-komiteen dokumenterer at funksjonshemmede ikke nødvendigvis får rett, selv om de etter loven har rett. Det at lovgivning ikke følges, samt begrenset adgang til fri rettshjelp, gjør det vanskelig å kreve sin rett gjennom rettssystemet.

Stortingsmelding nr. 26 (2008-2009) Om offentleg rettshjelp og NOU 2012:18 Politikk for likestilling foreslår fri rettshjelp i diskrimineringssaker og fri rettshjelp i saker om brudd på helse- og omsorgstjenesteloven. I tillegg er samtlige partier enige om at rettshjelpsordningen bør forbedres.

*Saksområdene*

Diskriminerings- og tilgjengelighetsloven, pasient- og brukerrettighetsloven og opplæringsloven inneholder regler om rett til sentrale velferdsgoder som er av stor betydning for folk som lever med ulike funksjonshemninger og kroniske sykdommer. Disse lovene er imidlertid ikke omfattet av rettshjelploven. I slike saker må man derfor betale for advokatbistanden selv. Folketrygdloven hjemler også rett til sentrale velferdsgoder, men det er først i forbindelse med klagebehandling at man kan få fri rettshjelp.

Rettshjelploven gir åpning for unntak over hvilke saksområder det gis rettshjelp i. Det er dokumentert at dette praktiseres ulikt fylker imellom og at det ikke fører til fri rettshjelp i alle saker der det er behov for det[[3]](#footnote-3).

FFO ber på bakgrunn av dette komiteen å foreslå at rettshjelploven må utvides til å omfatte saker etter diskriminerings- og tilgjengelighetsloven, pasient- og brukerrettighetsloven, opplæringsloven og flere saker etter folketrygdloven.

*Inntektsgrensene*

Selv om saksområdet faller innenfor rettshjelploven, innskrenkes retten til rettshjelp til å gjelde de med aller dårligst økonomi. Det er ikke foreslått heving av inntektsgrensen i statsbudsjettet for 2017. FFO har i flere år krevd at inntektsgrensene må heves. Det er positivt at regjeringen nå foreslår å myke opp dispensasjonspraksis fra inntektsgrensen, men FFO er usikker på om dette er nok.

Selv om bruttoinntekten er høyere enn den fastsatte inntektsgrensen, har mange ikke råd til å betale for advokat. Ved en oppmyking av dispensasjonspraksisen må derfor flere utgifter enn de som er knyttet til forsørgelse tas med i betraktningen. Funksjonshemmede og kronisk syke har i tillegg ekstrautgifter knyttet til sin sykdom som ikke kompenseres av det offentlige. Det er derfor viktig at reell betalingsevne legges til grunn ved vurderingen av om dispensasjon skal gis.

FFO mener derfor at hvis ikke inntektsgrensene heves, er det ekstra viktig at dispensasjonsmuligheten blir benyttet i mye større grad enn i dag.

*Egenandel*

Regjeringen foreslår å heve taket for egenandelen fra fem ganger den offentlige salærsats til

åtte ganger salærsats. Begrunnelsen for dette er at økt egenandel vil kunne føre til at flere ser seg tjent med å komme fram til minnelige/utenomrettslige løsninger. FFO mener dette argumentet ikke kan gjøres gjeldende for de gruppene vi representerer. Som det fremkommer over får funksjonshemmede ikke nødvendigvis rett, selv om de etter loven har rett. Høyere egenandeler vil kun føre til at funksjonshemmede i enda mindre grad enn i dag får sine lovfestede rettigheter oppfylt. FFO ber derfor komiteen sørge for at egenandelen for fri rettshjelp ikke heves til åtte ganger salærsats.

**Erstatning til voldsofre**

Stortinget vedtok 18.12.15 endringer i barneerstatningsloven. Regjeringen har valgt å utsette ikrafttredelse av endringene som ble enstemmig vedtatt i Stortinget. Dette medfører at barn som blir tilkjent erstatning grunnet voldshandlinger, feilbehandling i sykehus, trafikkulykker med mer, fremdeles blir underkompensert og fratatt erstatningen som det er full politisk enighet om at de har krav på. Dette er en viktig endring som sikrer barn en mer korrekt inntektstapserstatning enn etter någjeldende regler.

FFO ber komiteen sørge for at endringen i barneerstatningsloven om standardisert inntektstapserstatning til barn trer i kraft.

Med vennlig hilsen

**FUNKSJONSHEMMEDES FELLESORGANISASJON**



Lilly Ann Elvestad

Generalsekretær

1. Erklæring fra 14 organisasjoner om at Rettshjelpsordningen må styrkes [↑](#footnote-ref-1)
2. Concluding observations of the Human Rights Committee, CCPR/C/NOR/CO/6. [↑](#footnote-ref-2)
3. Olaf Halvorsen Rønning & Heike Bentsen: Bruken av unntaksbestemmelsene i lov om fri rettshjelp (2008) [↑](#footnote-ref-3)